stanford-oval/wikipedia huggingface dataset:
BOM
תקלות נפוצות בעקבות שימוש ב-BOM

בדפדפנים רבים שלא יודעים להתמודד היטב עם UTF-8 נוצרת שורה מיותרת בתחילת הדף המוצג, שמהווה פירוש לא נכון של תו ה-BOM.
בדפדפנים ובעורכי טקסט רבים הסימן מפורש לא נכון ומופיע בצורה הבאה: "ï»¿", ולעיתים בצורות דומות נוספות.
הסימן מופיע בראשית הקובץ, ולכן מפריע לעיתים קרובות בשליחת "headers", כלומר, מידע מותאם אישית שהשרת, לרוב על ידי שפת תיווך כמו PHP, מנסה לשלוח לדפדפן לפני התוכן (כמו למשל עוגיות)
מהדרים של שפות תכנות שונות (כמו javac של Java), אינם יודעים להתייחס לסימן נכונה, ומכשילים הידור של קובץ בשל הימצאות סימן זה בתחילתו.
הפתרון לכל הבעיות האלו, הוא שמירת הקובץ ללא BOM באמצעות עורכי טקסט המאפשרים שמירה ב־UTF-8 ללא BOM.
הערות שוליים

↑  The byte-order mark (BOM) in HTML, באתר W3C, הסברים על ההשפעה של BOM על דפי אינטרנט, ‏עודכן ב 31-ינואר-2013 (באנגלית)
נואל קלארק

| --- | --- |

נואל קלארק, 2015
 לידה:  6 בדצמבר 1975 (בן 48) לונדון, הממלכה המאוחדת 
 שם לידה:  Noel Anthony Clarke 
 מדינה:  הממלכה המאוחדת 
 תקופת הפעילות:  מ-1999 
 מקום לימודים:  אוניברסיטת צפון לונדון  Ark Burlington Danes Academy  Ranelagh School 
 http://www.noelclarke.co.uk/
 פרופיל ב-IMDb
 
נואל אנתוני קלארק (באנגלית: Noel Anthony Clarke; נולד ב-6 בדצמבר 1975) הוא שחקן, תסריטאי ובמאי אנגלי. הוא מוכר מתפקידו כוויימן נוריס בסדרה "Auf Wiedersehen, Pet" וכמיקי סמית' בסדרת המדע בדיוני "דוקטור הו". קלארק הופיע וכתב את התסריט של הסרט "Kidulthood", וגם ביים וכיכב בסרט ההמשך "Adulthood". הוא זכה בפרס אוליבייה לשחקן המבטיח ביותר לשנת 2003, וזכה בפרס באפט"א לכוכב העולה ב-2009. באפריל 2021 קיבל קלארק פרס בפט"א על תרומה יוצאת דופן לקולנוע הבריטי.
בסוף אפריל ובתחילת מאי 2021 הואשם קלארק על ידי כשלושים נשים, בהתנהגות מינית בלתי הולמת ובהטרדות מיניות במהלך שנות עבודתו בטלוויזיה ובקולנוע. בעקבות זאת, הוא הושעה מחברותו באקדמיה הבריטית לאמנויות הקולנוע והטלוויזיה שאף שללה ממנו פרס שהוענק לו ב-10 באפריל באותה שנה, וסוכנויות שחקנים, חברות ניהול וחברות הפקה והפצה ניתקו את קשרי העבודה איתו.
ביוגרפיה

קלארק נולד בלונדון. הוא למד תקשורת באוניברסיטת צפון לונדון ואחר כך למד משחק ב"מרכז השחקנים של לונדון". הוא הופיע בתפקיד ויימן נוריס בסדרת הטלוויזיה "Auf Wiedersehen, Pet" בשנים 2002 ועד 2004. בסדרה המחודשת של ה-BBC "דוקטור הו" גילם קלארק את מיקי סמית' בשתי העונות הראשונות (2005 ו-2006). הוא היה השחקן השחור הראשון שהיה מלווה של הדוקטור בפרק "School Reunion" וחזר לגלם את התפקיד ב-2008 בפרק "Journey's End" וב-2010 בפרק "The End of Time". בגרסת האודיו של "דוקטור הו" כיכב קלארק בסדרה "Dalek Empire: The Fearless" שיצאה לאור מספטמבר ועד דצמבר 2007.
תפקידים נוספים שלו בטלוויזיה כוללים הופעות בסדרה "חדר מיון" ובסדרה "Metrosexuality". הוא שיחק על במת התיאטרון וזכה בפרס אוליבייה לשחקן החדש המבטיח ביותר לשנת 2003 על תפקידו במחזה "Where Do We Live" בתיאטרון רויאל קורט.
קלארק כיכב בסרט "Doghouse" בבימויו של ג'ייק וסט ובהפקת "קרנבי פילמס אינטרנשיונל". הסרט צולם בעיקר במידהרסט, עיר קטנה במערב סאסקס, בשטחי בית החולים הישן "המלך אדוארד השביעי". הוא השתתף גם בסרט "סנטוריון" של ניל מארשל בו שיחק בתפקיד חייל בלגיון רומאי.
קריירת הכתיבה של קלארק החלה ב-2005 כשכתב את התסריט לסרט "Kidulthood" שיצא לאקרנים ב-2006. הוא גם ביים וכיכב בסרט ההמשך "Adulthood" שיצא בשנת 2008. קלארק תיאר את עבודת הבימוי של סרטו הראשון "לביים בפעם הראשונה היה בהחלט אתגר ומייגע לפעמים. זו הייתה עקומת למידה תלולה, ואם אתה מוכן לעשות דברים וללכת עם זה אז זה משתלם". קרדיטים נוספים בכתיבה היו הפרק "Combat" בסדרת הספין-אוף של "דוקטור הו", "טורצ'ווד", והפרק "West 10 LDN", פיילוט של BBC Three, על חבורה של ילדים בשכונה קשה.
ב-2008 כיכב קלארק בווידאו קליפ לסינגל "Invaders Must Die" של הפרודיג'י.
ב-2009 זכה קלארק בפרס האקדמיה הבריטית לאומנויות הקולנוע והטלוויזיה (BAFTA) בקטגוריית הכוכב העולה. בעקבות הצלחת הסרטים "Kidulthood" ו-"Adulthood" וזכייתו בפרס באפט"א, דורג קלארק במקום ה-83 ב-"MediaGuardian 100" רשימת מאה אנשי התקשורת של הגרדיאן.
קלארק שיחק בתפקיד איי. ג'יי. לצדו של ג'ים סטרג'ס ב"חסר לב", סרט הפולחן של פיליפ רידלי. הוא עבד בפרויקט לבני נוער של BBC Blast שמטרתו לעורר אנשים להיות יצירתיים. זמן קצר אחרי זכייתו בפרס באפט"א נשא נאום וקרא לצעירים "להרחיב את אופקיהם". הפרויקט הבא שלו היה הסרט "4.3.2.1" שיצא לאקרנים ב-2 ביוני 2010 וכיכבו בו טמזין אגרטון, אמה רוברטס ואדם דיקון. הסרט צולם בלונדון ובניו יורק. ב-2012 הופיע ללא קרדיט בסרט "גוסט ריידר: רוח הנקמה" בתפקיד כומר בסצנה שנחתכה בעריכה. בסרט "האויב בתוכנו - סטארטרק" שיחק קלארק בתפקיד תומאס הרווד, איש משפחה עם אשה ובת קטנה. הסרט יצא לאקרנים ב-15 במאי 2013.
ב-2015 יצר קלארק את סדרת גיבורי העל "The Troop" לפרסום בחלקים חודשיים במגזין "טיטן קומיקס". החלק הראשון יצא לאור בדצמבר 2015 וזכה לשבחי הביקורת.
ב-1 ביולי 2021 נמסר שבעקבות ההאשמות בהתנהגות מינית בלתי הולמת, תאגיד BBC השהה פיתוח של סרט הקולנוע "אבירי קרונגטון", עיבוד קולנוע לספר בשם זה מאת אלכס ויטל (אנ'). קלארק היה אמור להפיק את הסרט, וחברת ההפקות "אנסטופבל קולנוע וטלוויזיה" (באנגלית: Unstoppable Film & Television) שבבעלותו, מחזיקה בזכויות על העיבוד הקולנועי.
חיים פרטיים

קלארק מתגורר בלונדון עם אשתו אייריס (לבית דה-סילבה) ושלושת ילדיהם.
באוגוסט 2015 הביא קלארק להרשעתו של שותפו וחברו לשעבר, השחקן אדם דיקון, במעשה של הטרדה לא-אלימה, לאחר שדיקון שלח לו סדרת הודעות פוגעניות ונאצות בחשבונות המדיה החברתית שלו. בנוסף, בית משפט בהאמרסמית' הוציא צו הרחקה נגד דיקון, ואסר עליו להתקשר לקלארק. קלארק סיפר לבית המשפט שהוא קידם את הקריירה של דיקון, בכך שליהק אותו לשני סרטיו, "Kidulthood" ו-"Adulthood". השניים הסתכסכו בשנת 2010, אחרי שדיקון הפיק את סרט הפרודיה "Anuvahood" ללא תאום עם קלארק. דיקון זכה אז בפרס בפט"א, אך על אף זאת הוא תקף את קלארק בטוויטר ובאינסטגרם, והאשים אותו שחיבל בקריירה שלו.
האשמות בהתנהגות מינית בלתי הולמת

ב-29 באפריל 2021 פרסם "הגרדיאן" טענות ועדויות של יותר מעשרים נשים שהיו בקשרי עבודה עם קלארק, בדבר התנהגות מינית בלתי הולמת (אנ') מצידו, בעת עבודתם המשותפת במהלך השנים. לפי הטענות, התנהגות זו כללה אלימות מילולית, בריונות והטרדה מינית. בין היתר, השחקנית ג'והאנה ג'יימס טענה שקלארק צילם אותה ללא ידיעתה והסכמתה, בעת שעשתה מבחן בד בעירום. הוא הראה את הסרטון למפיקה שעבדה איתו, ואותה המפיקה האשימה אותו שחשף את איבר המין שלו בהיותם במושב אחורי של מכונית, ולמחרת מישש את גופה בהיותם בתוך מעלית. השחקנית ג'ינג לוסי (אנ'), ששיחקה עם קלארק בסרט "קומנדו: התרעה אדומה" (אנ') טענה שבעת שבילתה עם קלארק במסעדה, הוא הציע לה יחסי מין בביתו, ואחרי שסירבה, הוא איים עליה שלא תספר לאיש את הדבר, פן יבולע לה. ג'ינה פאוול, שעבדה כמפיקה עבור קלארק בין השנים 2014–2017, סיפרה שהוא הטריד אותה ללא הרף, והציג לה תצלומים וסרטונים, שלדבריו, צילם במהלך מבחני בד שונים. נשים נוספו סיפרו שהוא הראה להן תכנים דומים, או טען שיש ברשותו תכנים כאלה. בתגובה, קלארק טען שאינו זוכר צילומים כאלה, והכחיש מכל וכל את ההאשמות, באמצעות עורך דינו. יום אחרי פרסום הטענות, ב-30 באפריל, פרסם "הגרדיאן" שהעיתון שוחח עם 26 נשים, בהן אותן הערים, ונשים נוספות סיפרו שהוא לחץ עליהן להציג סצנות מין בעירום, והתרעם כאשר הן דחו אותן.
בעקבות הפרסומים, השעתה האקדמיה הבריטית לאומנויות הקולנוע והטלוויזיה את חברותו בה לאלתר, ושללה ממנו את הפרס שקיבל ב-10 באפריל 2021 על תרומתו לקולנוע הבריטי. חברת ההפקות וההפצה הבריטית "אול3מדיה" (אנ'), העומדת בקשרי עבודה עם חברת ההפקות הפרטית של קלארק, הודיעה על פתיחת חקירה בנוגע לפרסומי "הגרדיאן", וכמו כן, סוכנות הכישרונות האמריקאית "קריאייטיב ארטיסטס (CAA)" (אנ'), הודיעה על ניתוק קשריה איתו, וכך עשו גם שתי חברות, אמריקאית ובריטית, המנהלות את עסקיו.
כמו כן, ערוץ הטלוויזיה "ITV" הודיע על ביטול שידור הפרק האחרון של הסדרה "Viewpoint" (אנ') בכיכובו, וכן הושעתה ההפצה הבין-לאומית של הסדרה, ותאגיד "סקיי הודיע על הפסקת כל מעורבות בהפקות עתידיות עם קלארק.
קלארק מצידו, הכחיש נחרצות את ההאשמות, אך הודה במקרה אחד שבו פלט הערות לגבי ישבנה של הלן את'רטון, מעצבת הפקה שעבדה איתו על הסרט "Brotherhood" (אנ') משנת 2016, והתנצל על הערותיו כלפי את'רטון. קלארק הוסיף בהתנצלותו, שהוא מעוניין בעזרה מקצועית כדי להשתנות לטובה.
שבוע אחרי הפרסומים הראשונים, ב-7 במאי 2021 פורסמו האשמות נוספות בדבר התנהגות בלתי הולמת של קלארק, הפעם מצד נשים שעבדו איתו בצילומי הסדרה "דוקטור הו", בה שיחק בין השנים 2005–2010. שחקנית שביקשה להישאר בעילום שם, סיפרה שהוא הטריד אותה מינית ללא הרף בעונות הראשונות של הסדרה, ושאל שוב ושוב אם היא רוצה "חתיכה מהשוקולד המריר שלו", ואחרי שהיא דחתה אותו, הוא השמיץ אותה באוזני אנשים בתעשייה. ג'ון הייז, שהייתה עוזרת הלבשה בעונה הראשונה של הסדרה בשנת 2004, סיפרה שקלארק הטריד אותה מינית כאשר סייעה לו עם התלבושת שלו, בהיותם בקרוואן שלו. היא עזבה את הקרוואן בתחושת אי-נוחות, ומאז עשתה ככל יכולתה להתרחק ממנו. הייז הסבירה שהיא לא התלוננה אצל הממונים עליה, מכיוון ש"באותם ימים הייתה תרבות אחרת". אישה אחרת, ששימשה כנהגת והסיעה אותו אל אתר הצילומים וממנו, סיפרה שקלארק הטריד אותה במהלך נסיעותיהם, נגע בה באופן בלתי הולם, ניסה להזמין אותה לחדרו במלון לשם יחסי מין, ושאל אותה שאלות מיניות. לדבריה, היא התלוננה באוזני עוזרי הבמאי, ובעקבות זאת, הועברה למשימות אחרות. מה-BBC נמסר שהתאגיד יחקור כל תלונה שתימסר לו. קלארק עצמו שב והכחיש את ההאשמות.
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1999 |  | Metrosexuality | קוויים או'ריילי |  |
| 2000 |  | The Bill | לני קוקס | פרק אחד |
| 2001 | השופט ג'ון דיד | Judge John Deed | אדם | פרק אחד |
| 2001 | להעיר את המתים | Waking the Dead | ניצב | פרק אחד |
| 2001 | חדר מיון | Casualty | דני אולדפילד | 3 פרקים |
| 2002 - 2004 |  | Auf Wiedersehen, Pet | ויימן נוריס | 14 פרקים |
| 2003 |  | Adventure Inc. | מייק ריד | פרק אחד |
| 2003 | רופאים | Doctors | ג'ים בייקר | פרק אחד |
| 2004 | הולבי סיטי | Holby City | שון או'קונור | פרק אחד |
| 2004 |  | A Touch of Frost | קני | פרק אחד |
| 2005 - 2010 | דוקטור הו | Doctor Who | מיקי סמית' | 16 פרקים |
| 2005 - 2010 | דוקטור הו מאחורי הקלעים | Doctor Who Confidential | בתפקיד עצמו | 10 פרקים |
| 2006 |  | Tardisodes | מיקי סמית' | ריקי סמית' בפרק 5 |
| 2006 | ג'יין הול | Jane Hall | סטיב היני | 2 פרקים |
| 2006 | טורצ'ווד | Torchwood |  | כתיבת הפרק "Combat" |
| 2007 |  | Dubplate Drama | מנהל הוסטל |  |
| 2007 | החוליה החלשה | The Weakest Link | בתפקיד עצמו | ספיישל "דוקטור הו" |
| 2008 |  | West 10 LDN | מייקל | כתיבה |
| 2012 |  | What If | המלאך |  |
| 2014 |  | The Assets | מאק | 2 פרקים |
| 2015 |  | Chasing Shadows | מפקח בילוש פריור | מיני-סדרה בת 4 פרקים |
| 2015 | המיותרים | The Throwaways | אריק |  |
| 2016 | המישור | The Level | גנר מרטין | מיני-סדרה |
| 2021-2018 | בקו האש | Bulletproof | אהרון בישופ | תפקיד ראשי (3 עונות); 17 פרקים |
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 1999 |  | Native | ויקטור |  |
| 1999 |  | Take 2 | ג'אמל / קורנליוס |  |
| 2002 |  | The Last Angel | קיד |  |
| 2002 |  | Licks | דייוויד | כתיבה והפקה |
| 2003 | אשן כשאמות | I'll Sleep When I'm Dead | סיריל |  |
| 2006 | פלסטיק | Plastic | ג'וק |  |
| 2006 | ילדים מתבגרים | Kidulthood | סם פיל | כתיבה |
| 2008 |  | Adulthood | סם פיל | כתיבה ובימוי |
| 2009 |  | Reign of Death | ג'ו דיגבי |  |
| 2009 |  | Heartless | AJ |  |
| 2009 |  | Doghouse | מייקי |  |
| 2010 |  | Sex & Drugs & Rock & Roll | דזמונד / ספרקי |  |
| 2010 |  | Centurion | מרקוס |  |
| 2010 |  | 4.3.2.1 | טי | כתיבה ושותף לבימוי |
| 2010 |  | Huge | קלארק |  |
| 2011 | מרוץ נגד השעון | Race Against Time | המספר |  |
| 2011 |  | Screwed | טרומן |  |
| 2012 |  | Radio 1 Movie |  | מפיק בפועל |
| 2012 | הקשר | The Knot | פיטר | כתיבה |
| 2012 |  | Fast Girls | טומי | כתיבה |
| 2012 |  | Storage 24 | צ'ארלי | כתיבה |
| 2012 |  | Bliss! | מארק וילסון |  |
| 2013 | האויב בתוכנו - סטארטרק | Star Trek Into Darkness | תומאס היירווד |  |
| 2013 |  | Saving Santa | סנואי | דיבוב |
| 2014 |  | I Am Soldier | סמל קרטר |  |
| 2014 | האנומליה | The Anomaly | ריאן | מפיק, תסריטאי ובמאי |
| 2016 |  | Brotherhood | סם פיל | תסריטאי ובמאי |
| 2018 | אילם | Mute | סטיוארט |  |
| 2018 |  | Songbird | לארי |  |
| 2019 | אימפריית השחיתות | The Corrupted | בקט |  |
| 2019 | ידיד הדייגים | Fisherman's Friends | טרוי |  |
| 2021 |  | SAS: Red Notice | מייג'ור ביסט |  |
תיאטרון

2003, "Where Do We Live" בתיאטרון ג'רווד ברויאל קורט
BNT 2

| --- | --- |

 פרטי הערוץ
 מדינה:  בולגריה בולגריה
 תאריך השקה:  1 בינואר 1974 (הערוץ המקורי) 16 באוקטובר 2011 (כערוץ חדש)
 תאריך סגירה:  31 במאי 2000 (הערוץ המקורי)
 בעלות:  הטלוויזיה הלאומית הבולגרית (BNT)
 שפה:  בולגרית
 משרד ראשי:  סופיה, בולגריה
 פורמט תמונה:  16:9 (SDTV, 576i)
 http://bnt.bg/bnt2/
BNT 2 הוא ערוץ טלוויזיה ציבורי בולגרי המשודר במסגרת הטלוויזיה הלאומית הבולגרית (BNT). הערוץ בגלגולו הנוכחי הושק ב-16 באוקטובר 2011 והחליף את חמשת ערוצי הטלוויזיה האזוריים של BNT, על ידי שילוב התוכניות של הערוצים האלו בערוץ. הערוץ משדר תוכניות מקוריות, חדשות ואירועי ספורט.
באפריל 2017 עמד נתון הצפייה הממוצע של הערוץ על 0.41%.
היסטוריה > ערוץ שני בבולגריה

על פי החלטת מועצת השרים של בולגריה ל"א 189 ב-18 במאי 1974, הוקם ערוץ טלוויזיה נוסף בבולגריה שהחל לשדר ב-9 בספטמבר 1975.
בשנת 1999 הוחלט במועצת השרים של בולגריה כי רשת הטלוויזיה הלאומית השנייה תופרט. עקב כך בשעה 21:10 ב-31 במאי 2000 נפרד הערוץ מצופיו לאחר 25 שנות שידור, עם שידור סרט הפרידה "BNT 2 - זיכרון", ו-40 דקות אחרי השעה חצות הסתיימו השידורים רשמית. ב-1 ביוני 2000 החלו השידורים הפרטיים בערוץ.
בסתיו 2007 נודע כי ב-BNT מתכננים לחדש את שידורי הערוץ השני, דבר שאכן קרה ב-16 באוקטובר 2011.
ראו גם

BNT 1
Nova television
Nova Sport
הערות שוליים

↑  נתוני צפייה, באתר Nilsen
↑  איוונובה פולה, השלבים העיקריים בהתפתחות הטלוויזיה הלאומית הבולגרית (1959-1989), סופיה, בולגריה: פריצות דרך, 2006, עמ' 698
BNT 1

| --- | --- |

 פרטי הערוץ
 מדינה:  בולגריה בולגריה
 תאריך השקה:  26 בדצמבר 1959
 בעלות:  הטלוויזיה הבולגרית הלאומית
 שפה:  בולגרית
 משרד ראשי:  סופיה, בולגריה
 אזור קליטה:  בולגריה
 פורמט תמונה:  16:9 (SDTV, 576i) 16:9 (HDTV, 1080i)
 https://www.bnt.bg/bg
BNT 1 ׁׁ(בבולגרית: БНТ 1) הוא ערוץ טלוויזיה ציבורי בולגרי שנוסד בשנת 1959. הוא החל לשדר ב-26 בדצמבר אותה שנה. המשרד הראשי של הערוץ נמצא בסופיה בירת בולגריה. הערוץ מנוהל על ידי הטלוויזיה הבולגרית הלאומית, שהיא גוף השידור הציבורי הבולגרי.
בשנת 2016 נתון הרייטינג הממוצע של הערוץ היה 4.05%.
היסטוריה

השידור הראשון של טלוויזיה בבולגריה בוצע ב-7 בנובמבר 1959 והוא היה שידור ישיר של הפגנת 7 בנובמבר. השידור הרשמי בוצע ב-26 בדצמבר אותה שנה מסופיה. בשנת 1964 הוקם ארגון "הרדיו והטלוויזיה הבולגרית", ובשנת 1971 הופרדו שני הארגונים.
החל מ-1 ביוני 2016 הערוץ החל לשדר בפורמט שידור של HDTV.
שיטת שידור

שידורי הערוץ מבוצעים על ידי 20 משדרים עיקריים ברחבי המדינה. הוא משודר דרך כל רשתות הטלוויזיה בכבלים ומשודר גם דרך הלוויין ברחבי אירופה, ורבות מהתוכניות ניתן למצוא באתר ארגון "הטלוויזיה הלאומית הבולגרית".
בקיץ 2005 הערוץ החל בשידורים ניסיוניים בפורמט דיגיטלי של DVB-T.
הערות שוליים

↑  נתוני הרייטינג הממוצעים לשנת 2016, באתר nilsen
נקודות אנטיפודיות

מפת כדור הארץ. כל נקודה במפה מסמנת שתי נקודות האנטיפודיות אחת לשנייה. השטחים בכתום מסמנים את כל המקומות בהם שתי הנקודות האנטיפודיות נמצאות ביבשה.
בגאוגרפיה ובמתמטיקה, נקודות אנטיפודיות הן נקודות על גבי כדור הממוקמות זו מול זו משני צידי הכדור. באופן מדויק יותר, שתי נקודות על גבי הכדור הן אנטיפודיות אם הקו הישר ביניהן עובר דרך מרכז הכדור.
מקור השם ביוונית - ἀντί (אנטי) נגד, πούς (פוס) רגל או ברבים ποδός (פודוס) רגליים. הנקודה האנטיפודית לנקודה בה נמצאים על פני כדור הארץ, נמצאת מנגד הרגל בצידו השני של כדור הארץ.
הראשון שהשתמש במונח הוא אפלטון כדי לציין את תושבי היבשת המשוערת שנמצאת בצידו השני של כדור הארץ.
מרבית שטחו של כדור הארץ, כ-71%, הוא מים, ולכן האנטיפוד לרוב חלקי היבשה נמצא באזור של אוקיינוסים. האנטיפוד של אוסטרליה הוא באוקיינוס האטלנטי, של צפון אמריקה באוקיינוס ההודי ושל רוב אירואפסיה באוקיינוס השקט. כך למשל ניקח את הנקודה האנטיפודית לנמל התעופה בן-גוריון לשם השוואה, היא ממוקמת בלב האוקיינוס השקט כ-1600 קילומטרים דרומית מפיטקרן ומטהיטי. מקרים יוצאי דופן בהן שתי נקודות אנטיפודות נמצאות בשטח יבשה הן נדירות יחסית. מקרים בולטים הם ניו זילנד וספרד, וסין עם ארגנטינה. אם ניקח את הנקודה הרחוקה ביותר מיבשה "נקודת נמו" בלב האוקיינוס השקט, האנטיפודה שלה נמצאת בסמוך לעיר אקטובה בקזחסטן. אחת הנקודות הכי רחוקות מחוף ים כלשהו.
באופן כללי אפשר להגדיר נקודות אנטיפודיות בכל ספירה n-ממדית. אם הספירה ממורכזת סביב נקודת האפס במרחב האנטיפוד לנקודה  x הוא הנקודה  -x (ולהפך).
היסטוריה > העת העתיקה

החל מהתקופה ההלניסטית תפיסת הארץ ככדור הייתה מקובלת במערב. אפלטון, אריסטו ותלמי הבהירו שהמונחים 'למעלה' ו'למטה' נקבעים לפי מרכז כדור הארץ. קיומן של יבשה או יבשות נוספות בצדו השני של הכדור הוצע על ידי גאוגרפים מהעת העתיקה, ביניהם קרטס ממאלוס (אנ') ופומפוניוס מלה.
היסטוריה > ימי הביניים

לאחר קריסת האימפריה הרומית, הידיעה על כדוריות הארץ נשמרה באירופה בעיקר על ידי ספריו של פליניוס. אולם, מאז ימי אוגוסטינוס הכנסייה הקתולית הייתה סקפטית בנוגע לקיומם של אנשים שחיים בצדו השני של הכדור (שכונו אנטיפודים). לדברי אוגוסטינוס, לא הוכח שיש דבר מלבד אוקיינוס בצידו השני של הכדור; וגם אם אכן יש שם יבשה, הרעיון שבני אדם הצליחו לחצות את המרחק אליה בספינה הוא אבסורדי. בנוסף, כבר מהעת העתיקה רווחה הדעה שבאזור קו המשווה החום בלתי נסבל (כשם שבקטבים שורר קור מקפיא), ושבשל כך בני אדם לא יכלו לעבור אותו. ככלל, רעיון קיומם של אנשים באנטיפודים נחשב בימי הביניים לעיתים קרובות כאגדה.
עבודותיהם של אריסטו ותלמי נשמרו ונלמדו אצל המלומדים הערבים, ורק במאה ה-12 תורגמו ללטינית ושבו לאירופה. בעוד מרקו פולו נחשב לאירופאי הראשון שחצה את קו המשווה (במאה ה-13), הערבים הגיעו למדגסקר (שנמצאת מדרום לקו המשווה) כבר במאה ה-7. הגאונים בבבל והראשונים בספרד נחשפו לאסטרונומיה ולקרטוגרפיה המוסלמיות, שהיו מתקדמות יחסית לאירופה.
היסטוריה > ימי הביניים > ביהדות

רק מעט מההוגים היהודיים בימי הביניים העלו את האפשרות שאנשים חיים באנטיפודים, ביניהם רבי יהודה בן ברזילי הברצלוני ורבי יהודה בן מהר"ם חלאווה.
הרב דוד גנז בספרו נחמד ונעים (1609) כתב שהקדמונים, הן מבני ישראל והן מאומות העולם, חשבו שחציו השני של כדור הארץ כולו אוקיינוס: האבן עזרא, הרד"ק, רבי אברהם בר חייא, רבי יצחק בן יוסף הישראלי ובעל השבילי אמונה. הוא מוסיף שכן נראה ממורה הנבוכים ומכמה מדרשים.
לדבריו, ההנחה הזאת עמדה ביסוד קביעתם של הראשונים שקו התאריך עובר ממזרח לסין. משום כך הוא אומר שגילוי אמריקה מחזיר את שאלת קו התאריך במלוא חריפותה: אם כדור הארץ מיושב לכל רוחבו, בהכרח יהיו שני אזורים סמוכים שבאחד מהם יהיה יום ראשון ובשני שבת. הרב דוד גנז סיים את דיונו בנושא כך:
"גם ידוע תדע לך הקורא שהצעתי אלו השאלות והמבוכות הנזכרות לפני גדולים מופלגי חידה וחכמי הנוצרים... אנשים חכמים ונבונים חדודי השכל אשר אין חקר לתבונתם, ולאחר אשר העמיקו בשאלות הנ"ל כמה ימים, נשאו ונתנו עמי, הודו ולא בושו לומר שאין בפיהם טענה נכונה ומספקת".
מנגד, לדעת החזון איש קביעת קו התאריך במזרח סין אינה מבוססת על חוסר הידיעה בדבר קיומה של יבשת נוספת.
היסטוריה > ימי הביניים > אנטיפודים והפיזיקה האריסטוטלית

אחת השאלות שהטרידו את מלומדי ימי הביניים, נבעה מתורת המקומות הטבעיים של אריסטו. אריסטו טען שארבעת היסודות מסודרים בארבעה תחומים קונצנטריים: הכדור הארצי, הכבד ביותר, נמצא במרכז היקום; הוא מכוסה על ידי ספירת המים, שמסביבה נמצאת ספירת האוויר, ומסביבה ספירת האש. אם כן, כיצד ישנה אדמה מעל המים?
חלק מהתשובה הייתה שהכדור הארצי אינו מושלם, והוא מתערב עם היסודות האחרים. יוהנס דה סקרובוסקו (1230~) תיאר את המקומות הטבעיים של אריסטו וטען שכל הכדור הארצי מכוסה מים, מלבד חלק קטן שראוי למגורים. כמה חוקרים אירופאים במאות ה-14 וה-15 הציעו לכך הסבר: לטענתם הכדור הארצי והכדור המימי אינם קונצנטריים לחלוטין, ולכל אחד מהם יש מרכז גאומטרי שונה. לפי תפיסה זו אין יבשה בצידו השני של כדור הארץ. כמה מההוגים היהודים בימי הביניים הציעו תמונת עולם הדומה לרעיון זה, אך ראו בכך הוכחה שהטבע אינו פועל על פי חוקים טבעיים בלבד.
המתרגם שמואל בן יהודה אבן תיבון (1150–1230) כתב ספר בשם מאמר יקוו המים שעוסק בשאלה זו. לדבריו, במשך עשרים שנה חקר את הנושא בכל ספרי הטבע המצויים אצלו, ומצא בהם שתי תשובות: האחת, המקובלת על רוב הפילוסופים, לפיה תנועת הכוכבים שומרת את היבשה מעל המים, וכך היה מאז ומעולם; השנייה, מקורה באבן סינא, ולפיה היבשה הייתה בתחילה כדור מכוסה מים, אלא שלדברי אריסטו היסודות יכולים להשתנות מהאחד לשני. מכיוון שהעפר אינו נוזלי, המים שהפכו לעפר ולהפך יצרו שקעים ובליטות בכדור היבשה, כך שכיום רביעית ממנה בולטת מעל המים. גם הרלב"ג עסק בשאלה זו, וקשר אותה לשאלת חידוש העולם.
היסטוריה > עידן התגליות והעת החדשה

בעקבות מסעות התגלית הפורטוגזיות לאורך החוף המערבי של אפריקה, ובעיקר לאחר הקפת כף בוז'דור על ידי ז'יל איאנש(אנ') ב-1434, נאלצו הגאוגרפים לעדכן את התורה האקלימית בה החזיקו. הימאים הפורטוגזים מצאו באזור קו המשווה ארץ פוריה ושופעת, ולא אזור צחיח שהחום הופך אותו לבלתי עביר. יתר על כן, דיוגו קאו שט לתוך נהר קונגו ומצא שבטים אימתניים דרומה מקו המשווה. עד 1488 הגיעו הפורטוגזים לכף התקווה הטובה.
עם זאת, הגאוגרפים ידעו שאם האנטיפודים אמנם קיימים, הם עודם רחוקים מאוד. לעומתם, קולומבוס הסתמך על תאוריות שגויות בנוגע להיקף כדור הארץ, ובמסעו לחציית האוקיינוס האטלנטי התכוון להגיע להודו. לפני שיצא אליו הדגיש בהערה שכתב לעצמו, על ציטוט כמה מהקוסמוגרפים מהעת העתיקה: "זה מסכים לכך שהים ניתן לניווט לחלוטין (=מספרד לסין), וחום רב מדי לא מהווה מכשול".
עד מותו, קולומבוס לא האמין שגילה יבשת חדשה, וטען בנחרצות שהגיע לאיים מזרחית להודו. מגלה הארצות אמריגו וספוצ'י שכבר הבין את המצב לאשורו, וכן גאוגרפים אחרים בזמנו, התייחסו בכתביהם לדרום אמריקה בכינוי 'האנטיפודים'; זאת על אף שדרום אמריקה אינה אנטיפודית ממש לאירופה. בכך הם יצרו רצף בין התאוריות של העת העתיקה לתגליות החדשות.
גילוי דרום אמריקה חיזק את האמונה שקיימת יבשה נרחבת ידיים נוספת בדרום, טרה אוסטרליס. הרעיון דעך לאיטו במאות הבאות עם מסעות התגלית הבאים, ובפרט לאחר מסעותיו של ג'יימס קוק. רק ב-1820 נתגלתה אנטארקטיקה.
ב-1800 נתגלו איי האנטיפודה מדרום לניו זילנד. הם כונו תחילה Penantipodes, כלומר "ליד האנטיפודים", מכיוון שהם נמצאים ליד הנקודה האנטיפודית ללונדון. בהמשך שמם קוצר לאיי האנטיפודה.
ראו גם

טרה אוסטרליס
עידן התגליות
מודל הארץ ככדור
לקריאה נוספת

Stallard, Avan Judd. Antipodes : in search of the southern continent. Monash University Publishing, 2016. ISBN 9781925377323
מנחם מנדל כשר, קו התאריך הישראלי, הוצאת בית תורה שלמה, ירושלים, תשס"א (תשל"ז)
הערות שוליים

↑  קלוזנר, נתניהו, האנצקלופדיה העברית, כרך ד', ירושלים, תל-אביב: חברה להוצאת אנציקלופדיות בע"מ, תשכ"ח, עמ' 484, בערך אנטיפודים
↑  בדיאלוג טימיאוס.
↑  על השמים, ספר שני, 14 (אנ'); ספר רביעי, 1 (אנ').
↑  אלמגסט, ספר ראשון, פרקים 5-4.
↑  (אנ')
↑  פליניוס, תולדות הטבע, ספר שני, LXVIII (אנ')
↑  GABRIELLA MORETTI (1994). The Other World and the 'Antipodes'. The Myth of the Unknown Countries between Antiquity and the Renaissance. European Images of the Americas and the Classical Tradition (p. 264)
↑  רבי יהודה בר ברזילי הברצלוני, פירוש ספר יצירה, ברלין תרמ"ה, עמ' 173
↑  הרב יהודה חלאווה, אמרי שפר, ירושלים תשנ"ג, עמ' יב
↑  הרב דוד גנז, סד, נחמד ונעים, יסניץ תק"ג, עמ' כד-כה
↑  "השקפה מעמיקה מבהרת שאין שיטת הראשונים... מבוססת על אי-ידיעה של ישוב בשטח כדור התחתון". (קונטרס י"ח שעות)
↑  Lesley B. Cormack,
"Flat Earth or round sphere: misconceptions of the shape of the Earth and the fifteenth-century transformation of the world." Ecumene 1.4 (1994): 363-385.
↑  רד"ק בראשית א פס' ט י, יסוד עולם מאמר שני פרק ב, שבילי אמונה נתיב שני שביל שני. ראו גם: ספר העיקרים, מאמר רביעי פרק ח.
↑  מאמר יקוו המים, פרקים א-ג.
↑  מלחמות השם מאמר שישי, חלק ראשון פרק יג וחלק שני פרק י; פירוש התורה דף יא.
↑  Stallard, 2016. ראו גם אברבנאל בראשית ג כב
Badlands

Badlands (בעברית: שבילי הזעם) הוא אלבום הבכורה של הזמרת-יוצרת האמריקאית הלסי. האלבום יצא לאור ב-28 באוגוסט 2015, על ידי חברת התקליטים Astralwerks. מתוך האלבום יצאו ארבעה סינגלים.
קידום

כדי לקדם את האלבום, יצאה הלסי ב-30 בספטמבר 2015, לסיבוב ההופעות הראשון שלה, "Badlands Tour", אשר הסתיים ב-18 בספטמבר 2016.
קידום > סינגלים

"Ghost" - יצא לאור ב-28 ביולי 2014, כסינגל ראשון מתוך האלבום.
"New Americana" - יצא לאור ב-10 ביולי 2015, כסינגל השני מתוך האלבום.
"Colors" - יצא לאור ב-9 בפברואר 2016, כסינגל השלישי מתוך האלבום.
"Castle" - יצא לאור ב-8 באפריל 2016, כסינגל רביעי מתוך האלבום. .